**Petra Kvitova** (češ. *Petra Kvitová*) je češka teniserka. Dvostruka je pobednica Vimbldona 2011. i 2014, trenutno je na četvrtom mestu WTA liste (jul 2014).

Privatni život
--------------

Petra Kvitova je rođena u mestu Bilovec u bivšoj Čehoslovačkoj, današnjoj Češkoj Republici, od oca Jiržija i majke Pavle. Ima i dva brata koji se zovu Jirži i Libor. Tokom detinjstva njen idol je bila Martina Navratilova.

Karijera
--------

### 2008

U 2008-oj godini, Petra Kvitova se po prvi put kvalifikovala u glavni žreb nekog WTA turnira. To je bio turnir Open Gaz de France. Na tom turniru ona je pobedila ondašnju 30. igračicu sveta Anabel Medinu Gariges rezultatom 6-2, 6-3. U narednom kolu je poražena od Jelene Dementjeve. Iste godine kao kvalifikantkinja na turniru u Memfisu pobedila je Venus Vilijams rezultatom 2-6, 6-4, 6-3 što je bila njena prva pobeda protiv igračice koja se nalazi među deset najboljih na WTA listi. Nakon toga je poražena u prvom kolu turnira u Majamiju i Pragu, i u drugom kolu turnira u Strazburu. 
Na Rolan Garosu je po prvi put igrala u seniorskoj konkurenciji nekog *grend slem* turnira. U prvom kolu je pobedila Akiko Morigami, u drugom Samantu Stosur, i u trećem Agneš Savaj. U osmini finala je izgubila od Kaje Kanepi, u tri seta. Na Vimbldonu je ispala u prvom kolu ali je na turniru u Budimpešti po prvi put stigla do četvrtfinala nekog WTA turnira. Na turniru u Cirihu je takođe stigla do četvrtfinala gde je poražena od Ane Ivanović rezultatom 6-1, 6-4. Nakon ovog turnira po prvi put se plasirala među 50 najboljih teniserki na svetu. Na Ju-Es openu je takođe ispala u prvom kolu.

### 2009

Na početku sezone 2009. Petra Kvitova je izgubila u prvom kolu Brizbejna, međutim na sledećem turniru u Hobartu osvojila je svoju prvu titulu na WTA takmičenjima. Nakon toga izgubila je u prvim kolima Australijan opena, Open GDF Suez i Dubaija. Na turniru BNP Paribas Open stigla je do trećeg kola gde je poražena od Vere Zvonarjove. Nakon toga ponovo je zabeležila nekoliko ispadanja u prvom kolu na turnirima u Majamiju, Barseloni i Estorilu. Nešto bolje rezultate je zabeležila na turnirima u Madridu, Bostadu, Pragu i Kopru gde je stizala do drugog kola.

Nije učestvovala na Rolan Garosu zbog povrede članka, dok je na Vimbldonu ispala u prvom kolu. Na Ju-Es openu je pobedila ondašnju prvu igračicu sveta Dinaru Safinu u trećem kolu da bi u narednom kolu izgubila od Janine Vikmajer. Na turniru u Lincu Kvitova se plasirala po drugi put u finale te sezone. Kao i na Ju-Es openu ponovo je poražena od Janine Vikmajer.

### 2010

Na Australijan openu 2010. stigla je do drugog kola gde je poražena od Serene Vilijams koja je te godine osvojila ovaj turnir. Na turniru u Memfisu je stigla do polufinala gde je poražena od Marije Šarapove, koja je i osvojila taj turnir. Nakon toga plasirala se u drugo kolo na turniru BNP Paribas Open i na turniru u Majamiju.
Na Vimbldonu 2010. Kvitova je pobedila Soranu Kirsteu, Ženg Đi, Viktoriju Azarenku. U osmini finala pobedila je Karolinu Voznjacki, dok je u četvrtfinalu bila bolja od Kaje Kanepi spasivši pet meč lopti i vrativši se posle 0-4 u trećem setu. U polufinalu ju je pobedila u tom trenutku najbolja teniserka sveta i branilac titule Serena Vilijams rezultatom 7-6(5), 6-2. Nakon ovog turnira plasirala se po prvi put među 30 najboljih teniserki sveta. Posle Vimbldona usledio je ponovo niz lošijih rezultata pa je Kvitova izgubila u prvom kolu turnira u Kopru, Istanbulu, Kopenhagenu, Montrealu i Nju Hejvenu. Na Ju-Es openu je uspela da veže dve pobede, protiv Lucije Hradecke i Elene Baltače ali je u trećem kolu poražena od Kim Klajsters

### 2011

Kvitova je 2011. započela osvajanjem svoje druge WTA titule u karijeri pobedom u Brizbejnu. Zahvaljujući ovoj tituli plasirala se na 28. mesto WTA liste. 
Kao 25. nosilac na Australijan openu, Kvitova je pobedila u prvom kolu Sali Pirs rezultatom 6-2, 6-4, u drugom kolu bila je bolja od Ane Čakvetadze sa 6-3, 6-4, u trećem kolu je pobedila petog nosioca Samantu Stosur rezultatom 7-6, 6-3. U osmini finala je pobedila Flaviju Penetu sa 3-6, 6-3, 6-3. U četvrtfinalu je poražena od Vere Zvonarjove sa 6-2, 6-4. Ovi rezultati su joj doneli proboj među 20 najboljih teniserki sveta. Na turniru u *Open GDF Suez* u Parizu osvojila je svoju drugu titulu u sezoni pobedom u finalu nad Kim Klajsters rezultatom 6-4, 6-3. Nakon ovog uspeha došla je na 14. mesto WTA liste. Zahvaljujući pobedama na Kristen Flipkens i Janinom Vikmajer omogućila Fed kup ekipi Češke da dođe do finala.
Pobedama nad Aleksandrom Dulgeru, Šanel Shepers, Verom Zvonarjovom, Li Na i Viktorijom Azarenkom stigla je do svoje treće titule u sezoni na turniru *Mutua Madrid Open*. Ovaj trijumf joj je omogućio plasman među prvih deset teniserki sveta.

Kao deveti nosilac na Rolan Garosu, Kvitova je pobedila Gretu Arn, Ženg Đi i Vanju King, da bi u osmini finala bila poražena od Li Na rezultatom 2-6, 6-1, 6-3. Na turniru u Istbornu kao osmi nosilac stigla je do finala gde je poražena od Marion Bartoli.
Kao osmi nosilac na Vimbldonu osvojila je prvu grend slem titulu. Na putu do finala pobedila je Aleksu Glač, En Kiotavong, Robertu Vinči, Janinu Vikmajer, Cvetanu Pironkovu, Viktoriju Azarenku. U finalu je bila bolja od Marije Šarapove rezultatom 6-3, 6-4.

Grend slem finala
-----------------

### Singl: 2 (2–0)

| Ishod | Godina | Turnir | Podloga | Protivnica | Rezultat |
| --- | --- | --- | --- | --- | --- |
| Pobednica | 2011. | Vimbldon | Trava | Flag of Rusija Marija Šarapova | 6–3, 6–4 |
| Pobednica | 2014. | Vimbldon | Trava | Flag of Kanada Eugenie Bouchard | 6–3, 6–0 |

Izvori
------

1. ↑  „Player Profile". *wtatennis.com*. Pristupljeno 1. 07. 2011.
2. ↑  „Czech mate". *Sydney Morning Herald*. 2. 07. 2011.. Pristupljeno 2. 07. 2011.
3. ↑  „Petra Kvitova 2008 Stats". *espn.com*. Pristupljeno 1. 07. 2011.
4. ↑  „Petra Kvitova 2009 Stats". *tennis.com*. Arhivirano iz originala na datum 2011-07-16. Pristupljeno 1. 07. 2011.
5. ↑  [  Rezultati Petre Kvitove u 2010. na sajtu I-Es-Pi-Ena]
6. ↑  „Petra Kvitova beats Andrea Petkovic in Brisbane final". BBC Sport. 8. 01. 2011.. Pristupljeno 2. 07. 2011.
7. ↑  „Petra Kvitova 2011 Stats". *espn.com*. Pristupljeno 1. 07. 2011.
8. ↑  „World number one Clijsters beaten in Paris Open final". BBC Sport. 13. 02. 2011.. Pristupljeno 2. 07. 2011.
9. ↑  „Russia and Czech Republic through to Fed Cup final". BBC Sport. 17. 04. 2011.. Pristupljeno 2. 07. 2011.
10. ↑  „Petra Kvitova beats Victora Azarenka to win Madrid Open". BBC Sport. 8. 05. 2011.. Pristupljeno 2. 07. 2011.
11. ↑  „French Open: Li Na beats Petra Kvitova to make quarters". BBC Sport. 30. 05. 2011.. Pristupljeno 2. 07. 2011.
12. ↑  „Marion Bartoli beats Petra Kvitova in Eastbourne final". BBC Sport. 18. 06. 2011.. Pristupljeno 2. 07. 2011.
13. ↑  „Wimbledon 2011: Petra Kvitova beats Maria Sharapova to title". BBC Sport. 2. 07. 2011.. Pristupljeno 2. 07. 2011.

Vanjske veze
------------

|  |  |
| --- | --- |
|  | U Wikimedijinoj ostavi nalazi se članak na temu: **Petra Kvitová** |

* Biografija Petre Kvitove na sajtu WTA

| * p
* r
* u
Ženska teniska asocijacijaPrvih deset teniserki svijeta 20. 1. 2020. |
| --- |
| 

|  |  |  |
| --- | --- | --- |
|     | 

1. Steady Australija Ashleigh Barty
2. Steady Češka Karolína Plíšková
3. Rumunija Simona Halep
4. Japan Naomi Osaka
5. Steady Ukrajina Elina Svitolina

 | 

1. Steady Kanada Bianca Andreescu
2. Steady  Švicarska  Belinda Bencic
3. Steady Češka Petra Kvitová
4. Steady Sjedinjene Američke Države Serena Williams
5. Steady Nizozemska Kiki Bertens

 |

 |